ÚRAD VLÁDY SLOVENSKEJ REPUBLIKY
               Sekcia vládnej legislatívy

                                                                                                         Na rokovanie vlády SR
                                                                                                         dňa 13. februára 2003
                                                                                                         K materiálu č. 643/2003
                                                                                                         K bodu č. 11

S T A N O V I S K O

k novému zneniu návrhu na uzavretie Dohody medzi vládou Slovenskej republiky a vládou Rumunska o vnútrozemskej plavbe

I.

     Návrhu na uzavretie Dohody medzi vládou Slovenskej republiky a vládou Rumunska o vnútrozemskej plavbe predkladá na rokovanie vlády Slovenskej republiky minister dopravy, pôšt a telekomunikácií Slovenskej republiky Pavol Prokopovič v novom znení.

II.

     Účelom dohody je vytvoriť právny rámec pre prevádzkovateľov vodnej dopravy obidvoch zmluvných strán pri vykonávaní plavby po vnútrozemských vodných cestách štátu druhej zmluvnej strany.

III.

     Dohoda je bilaterálnou medzinárodnou zmluvou prezidentskej povahy, ktorá priamo zakladá práva alebo povinnosti fyzických osôb alebo právnických osôb a pred jej ratifikáciou je potrebný súhlas Národnej rady Slovenskej republiky podľa čl. 7 ods. 4 Ústavy Slovenskej republiky. Na jej vykonanie nie je potrebný zákon a má prednosť pred zákonmi podľa čl. 7 ods. 5 Ústavy SR. 

IV.

       Legislatívna rada vlády Slovenskej republiky prerokovala predložený návrhu na uzavretie Dohody medzi vládou Slovenskej republiky a vládou Rumunska o vnútrozemskej plavbe na svojom zasadnutí dňa 21. januára 2003 a s pripomienkami ho odporučila  vláde Slovenskej republiky  schváliť.

V.

    Sekcia vládnej legislatívy Úradu vlády Slovenskej republiky skonštatovala, že niektoré pripomienky legislatívnej rady vlády neboli do predkladaného materiálu zapracované a preto  odporúča vláde Slovenskej republiky, aby  návrh na uzavretie Dohody medzi vládou Slovenskej republiky a vládou Rumunska o vnútrozemskej plavbe  s c h v á l i l a   s nasledovnými úpravami:

K textu dohody:

K článku 2
-v písm. c) a d) uvodzovky za slovom "prevádzkovateľ" posunúť až za slovo "plavby",
-v písm. g) slová "slovenskými a rumunskými plavidlami" nahradiť slovami "slovenskými plavidlami a rumunskými plavidlami",
-v písm. h) slová "slovenskými alebo rumunskými plavidlami" nahradiť slovami "slovenskými plavidlami alebo rumunskými plavidlami".

K článku 4
-v ods. 2 slová "slovenskí a rumunskí prevádzkovatelia plavby" nahradiť slovami "slovenský prevádzkovateľ plavby a rumunský prevádzkovazeľ plavby" (rovnaká úprava aj v čl. 13 ods. 1 a 2 a čl. 14 ods. 1).

K článku 15 
-slová "Slovenské a rumunské plavidlá" nahradiť slovami "Slovenské plavidlá a rumunské plavidlá".

K článku 17
-slová "slovenských a rumunských plavidiel" nahradiť slovami "slovenských plavidiel a rumunských plavidiel".

K doložke prednosti: 

K bodu 3
-uviesť presný názov zákona č. 202/1995 Z.z.
-pri citácií zákona č. 553/2001 Z.z. slová "v znení neskorších predpisov" nahradiť slovami "v znení zákona č. 440/2002 Z.z.".

K bodu 7
-uviesť presný názov zákona č. 202/1995 Z.z.
-pri citácií zákona č. 553/2001 Z.z. slová "v znení neskorších predpisov" nahradiť slovami "v znení zákona č. 440/2002 Z.z.".

V Bratislave 10. januára 2003
Vypracoval: Pavel  K a n k a
                                                                                 Štefan  G r m a n
                                                                             generálny riaditeľ
                                                                        sekcie vládnej legislatívy